Rolprentmagnaat dok $1 m. op vir borgtog op seksaanklagteHarvey Weinstein Vrydag in die hof. Foto: AP Harvey Weinstein (66), die bekroonde Amerikaanse rolprentvervaardiger, is Vrydag ná maande se gegons in hegtenis geneem oor seksuele aanklagte wat Hollywood-sterre betrek. Weinstein en sy regspan het homself Vrydagoggend by die polisiestasie in Tribeca in New York oorgegee, en dieselfde dag in die hof verskyn waar hy vrygelaat is op borgtog van $1 miljoen tot sy verhoor afskop. Hy het deur sy regspan aangedui hy gaan onskuldig pleit op al die aanklagte teen hom. Weinstein word daarvan beskuldig dat hy verskeie vroue verkrag en ander seksueel geteister het. Hy is ook daarvan beskuldig dat hy van die vroue betaal het om nié oor die seksuele teistering en aanranding te praat nie. Die presiese aanklagte is egter steeds onduidelik. Talle bekendes het hul stemme by ŉ internasionale veldtog gevoeg nadat die Amerikaanse aktrise Alyssa Milano dié veldtog begin het. Milano se veldtog volg op die bewerings dat Weinstein minstens drie vroue verkrag en tien ander seksueel geteister het. Hy is ook daarvan beskuldig dat hy meer as agt vroue, onder wie Rose McGowan, Asia Argento en Lucia Evans (née Stoller), betaal het om nié oor die seksuele teistering en aanranding te praat nie. Talle ander vroue, onder wie bekendes soos Cara Delevingne, Angelina Jolie en Gwyneth Paltrow, het ná die bewerings ook hul stemme by die klagte gevoeg. Die New Yorkse polisie het die vroue wat klagte teen Weinstein gelê het bedank dat hulle ter wille van geregtigheid bereid was om die saak te openbaar. Dit is nog nie duidelik wanneer sy verhoor gaan begin nie.